ଭଦ୍ରକ (ତପନ ସ୍ୱାଇଁ): ଶଳା ବାହାଘର ପାଇଁ ବରଯାତ୍ରୀରେ ଯାଇଥିବା ବେଳେ ଚାଲିଗଲା ଦୁଇ ଭିଣୋଇଙ୍କ ଜୀବନ। ଏହି ଦୁଃଖଦ ଘଟଣା ଘଟିଛି ଭଦ୍ରକ ଜିଲ୍ଲାରେ।
ମୃତକ ଦ୍ୱୟ ହେଲେ ରମେଶ ଦାସ ଓ କଦମ୍ବବନ୍ଧୁ ମିଶ୍ର। ରମେଶଙ୍କ ଘର ଅସ୍ତଳରେ ହୋଇଥିବା ବେଳେ କଦମ୍ବବନ୍ଧୁଙ୍କ ଘର ପାଳିଆରେ ବୋଲି ଜଣାପଡ଼ିଛି।
ରମେଶ ଓ କଦମ୍ବବନ୍ଧୁ ଶଳା ବାହାଘର ପାଇଁ ବରଯାତ୍ରୀଙ୍କ ସହ ଝିଅ ଘରକୁ ବାହାରିଥିଲେ। ତିହିଡ଼ି ବ୍ଲକ୍ ଗୋଳାପୋଖରୀ ଛକରେ ଝିଅ ଘର ଅଭିମୁଖେ ପ୍ରୋସେସନ୍ ଆରମ୍ଭ ହୋଇଥିଲା। ସେତେବେଳେ ଏ ଦୁଇ ଜଣ ରାସ୍ତାରେ ଛିଡ଼ା ହୋଇ କଥା ହେଉଥିଲେ। ଏହି ସମୟରେ ଦ୍ରୁତ ଗତିରେ ଆସୁଥିବା ଏକ ବୋଲେରୋ ସେମାନଙ୍କୁ ପିଟି ଦେଇଥିଲା। ଘଟଣାସ୍ଥଳରେ ରମେଶଙ୍କ ମୃତ୍ୟୁ ଘଟିଥିବା ବେଳେ ଡାକ୍ତରଖାନା ନେବା ବାଟରେ କଦମ୍ବବନ୍ଧୁଙ୍କ ମୃତ୍ୟୁ ଘଟିଥିଲା।
